ЩIэныгъэхэмкIэ Урысей Академием и академик Щоджэн Iэсхьэд
Жэпуэгъуэм и 24-м ЩIэныгъэхэмкIэ Урысей Академием хэхыныгъэхэр щекIуэкIащ. ЩIУА-м и академикыу хахащ ди лъэпкъэгъу щIалэ, биологие щIэныгъэхэм я доктор, профессор, ЩIДАА-м и Краснодар центрым и тхьэмадэ, Адыгэ Республикэм щIэныгъэхэмкIэ щIыхь зиIэ и лэжьакIуэ Щоджэн Iэсхьэд.
ЩIэныгъэлIыр Адыгейм хыхьэ Теувэж районым щыщ ЯтIэпсыкъуей къуажэм 1952 гъэм къыщалъхуащ. И гъащIэр зэрыщыту зыхухиха щIэныгъэ IэнатIэм ехъулIэныгъэ куэд щызыIэригъэхьащ Щоджэным. Абы и Iэдакъэ къыщIэкIащ щIэныгъэ статья 1150-рэ, монографие, УФ-м и еджапIэ нэхъыщхьэхэм зэрыщрагъаджэ пособиеу 250-рэ.
Урысейм, зыщалъхуа Адыгэ Республикэм, щылажьэ Краснодар щIыналъэм щекIуэкI щIэныгъэ Iуэхум Iэсхьэд хуищIа хэлъхьэныгъэхэр гулъытэншэу къэнакъым. Абы къыхуагъэфэща щытхъухэмрэ дамыгъэ лъапIэхэмрэ иджыри зы къахэхъуащ — дыгъуасэ Краснодар крайм и дамыгъэ нэхъ лъапIэр, япэ нагъыщэ зиIэ орденыр къратащ, Кубаным и зыужьыныгъэм зэрыхуэлажьэм папщIэ.
Щоджэн Iэсхьэд дохъуэхъу лэжьыгъэм хуиIэ гукъыдэжымрэ жыджэрагъымрэ хэмыщIу, и щIыхьымрэ и щытхъумрэ хэхъуэ зэпыту, узыншагъэ быдэ иIэрэ и мурадхэр къехъулIэу иджыри илъэс куэдкIэ тхуэпсэуну!
ЩIэныгъэхэмкIэ Дунейпсо Адыгэ Академие,
Дунейпсо Адыгэ Хасэ,
Къэбэрдей Адыгэ Хасэ,
«Адыгэ псалъэ» газетым и редакцэ.
